
	פסק דין


1. 
לפני שלושה תיקים שהדיון בהם אוחד בהסכמת הצדדים:  
בהפ"ב 18638-04-14 עתרה המבקשת, הבונים מושב שיתופי להתיישבות של חיילים משוחררים בע"מ (להלן  - "הבונים") להורות על ביטול פסק הבורר, השופט בדימוס פרופ' דן ביין, במסגרת החלטותיו מיום  25.2.14 , 5.3.14 ו- 23.3.14. 
בהפ"ב 21481-05-14 עתרה יפתח בנאי ובניו ניהול ואחזקות (1995) בע"מ (להלן – "יפתח בנאי") לאשר את פסק הבוררות הסופי שניתן ביום 1.5.14, על ידי הבורר השופט בדימוס פרופ' דן ביין. 
בהפ"ב 44192-05-14 [פורסם בנבו] עתרה הבונים להורות על ביטול פסק הבורר הסופי שניתן ביום 1.5.2014. 
2.
הרקע העובדתי
א.
ביום 10.12.2006 התקשרה הבונים עם יפתח בנאי בהסכם לביצוע תשתיות בשלב א' של הרחבה קהילתית במושב הבונים. בהסכם נאמר, בין היתר, כי יפתח בנאי לקחה על עצמה את ביצוע הקמת התשתיות הציבורית ועבודות הפיתוח הנדרשות בהרחבה וכן לבצע עבור משתכנים שיאושרו להקצאת מגרשים במקרקעין, ואשר יבקשו זאת, את עבודות התכנון והבנייה של יחידות הדיור ופיתוח המגרש. 
ב.
הצדדים נקלעו לסכסוך שבעקבותיו מונה השופט בדימוס פרופ' דן ביין לשמש כבורר שיכריע בסכסוך. 
ג.
ביום 18.3.2013 הוציא הבורר מתחת ידו "פסק ביניים" שבו חייב את הבונים לשלם ליפתח בנאי סך של 6,350,442 ₪. 

בין היתר נקבע שרשימת העבודות שלא בוצעו תהיה כאמור בחוות הדעת של ה"ה זועבי ושרארי (למעט נושא הקיר האקוסטי), וכי – 
"3.
הערכת עלות העבודות שלא הושלמו תקבע בהתייחסות לעלות הפיתוח כקבוע בת/14 כשעלויות אלה (שכבר כוללות בתוכן מע"מ ותקורות) מוצמדות למדד תשומות הבנייה ונושאות ריבית כחוק מ – 10/06 ועד למועד פסק הביניים. ההפרש בין הסכומים שבסעיף 1-3 יישא הצמדה וריבית לפי חוק פסיקת ריבית והצמדה מיום פסק הביניים ועד לתשלום. 
4.
ככל שהצדדים לא יגיעו תוך 45 יום להערכה מוסכמת של ערך העבודות שלא בוצעו לפי הקריטריונים שנקבעו בפסק הביניים, ימנה הבורר מומחה מטעמו שיקבע את הסכום הסופי שעל המושב לשלם ליפתח לפי האמור לעיל ופסק סופי ינתן בהתאם". 
לאחר מתן פסק הביניים האמור הגישה יפתח בנאי בקשה לתיקון טעות חישוב שנפלה בפסק הביניים ואכן פסק הביניים תוקן והסכום שבו חוייבה הבונים הועמד על 9,374,462 ₪ (סכום הכולל כבר מע"מ ותקורות).

הבונים הגישה בקשה לביטול פסק הביניים הנ"ל (הפ"ב 25856-07-11) [פורסם בנבו]. 
ביום 23.1.14 ניתן על ידי פסק דין שבו הוריתי על דחיית הבקשה לביטול פסק הביניים האמור ועל אישורו של פסק הביניים. 
בפסק הדין נאמר, בין היתר, כי הבורר טרם הכריע באשר לעלות ההוצאות בקשר עם העבודות שיפתח בנאי טרם ביצעה. 
ד.
ואמנם, לאחר מתן פסק הדין מיום 23.1.14 חזר העניין לשולחנו של הבורר והוא המשיך בבירור הסכסוך שבין הצדדים. 
ה.
ביום 25.2.14 נתן הבורר החלטה שהוכתרה על ידו כ"החלטה לעניין חוות דעת המומחה".  

בהחלטתו האמורה ציין הבורר כי בינתיים מינה את המומחה, המהנדס רונן שטרנברג, כדי שזה יכמת את עלות העבודות שלא בוצעו בהתאם לפסק הביניים. הבורר הוסיף כי המומחה פנה אליו במכתב ביום 13.10.13 והסביר כי התמחור במוצג ת/14, אליו הפנה הבורר בפסק הביניים, הוא כללי ולא פרטני ושאל את הבורר אם הוא, היינו המומחה, יכול להשלים את החסר באמצעות מחירון דקל.  

ביום 23.10.13 נתן הבורר החלטה שבה קבע כי המומחה רשאי להסתמך בחישוביו על מחירון דקל או על כל מחירון מתאים אחר לפי שיקול דעתו. 

המומחה הגיש את חוות דעתו ושני הצדדים הגישו השגות לאמור בה וכן השיבו,  איש על השגת רעהו. 

לאחר עיון בטענות הצדדים ובהשגותיהם נתן הבורר את החלטתו מיום 25.2.2014. בהחלטתו זו הורה הבורר למומחה לתקן את חוות דעתו ולהכין חוות דעת חדשה המתקנת את חוות הדעת המקורית ביחס לפרטים שונים שפורטו בהחלטת הבורר. 
ו.
הבונים פנתה אל הבורר וביקשה לתקן את החלטתו מיום 25.2.14. 

בהחלטתו מיום 5.3.14, קבע הבורר כי החלטתו מיום 25.2.14 "נראית לי כנכונה ואין מקום לשנותה או לבטלה". על שום כך הורה למומחה לערוך את חוות דעתו בהתאם להנחיות שניתנו בהחלטה מיום 25.2.14. 
ז.
ביום 10.3.14 הגישה הבונים בקשה נוספת לתיקון החלטות הבורר מיום 25.2.14 ומיום 5.3.14. 

ביום 23.3.14 החליט הבורר לדחות גם את הבקשה הנוספת האמורה. 
ח.
ביום 1.5.2014 נתן הבורר "פסק בורר סופי". בחלקו האופרטיבי של פסק הבוררות הסופי קבע הבורר לאמור: 
"4.
פסק הביניים (כפי שאושר על ידי בית המשפט המחוזי בחיפה (...) קובע כי הנתבעת (היינו, הבונים. ע.ג.) תשלם לתובעת (היינו, יפתח בנאי. ע.ג.) סך של 9,374,462 ₪ (סכום הכולל כבר מע"מ ותקורות). בצירוף הפרשי הצמדה למדד תשומות הבנייה מ- 10.06 (מדד ידוע) וריבית כחוק עד ליום פסק הביניים בניכוי סך העבודות שלא בוצעו על ידי התובעת המגיעות ל- 4,317,514 ₪ כשגם לסכום זה יתווספו הפרשי הצמדה למדד תשומות הבנייה וריבית כחוק מיום 10.06 (מדד ידוע)  ועד למועד מתן פסק הביניים). 
5. 
ההפרש ישא הפרשי הצמדה למדד המחירים לצרכן וריבית כחוק מיום פסק הביניים ועד לתשלום בפועל. 

מעבר לשכה"ט שנפסק בפסק הביניים ובהתחשב בכך שחלק מההשגות של הנתבעת וחוות דעת המומחה בשלבים השונים התקבלו, אני מחייב את הנתבע לשלם לתובעת שכ"ט עו"ד בסך  30,000 ₪ + מע"מ בצירוף הפרשי הצמדה וריבית מיום הפסק הסופי ועד לתשלום. 
6.
בשכ"ט הבורר בחלק זה של ההליך ובשכ"ט המומחה יישאו שני הצדדים בשווה". 

ט.
כאמור לעיל, הבונים הגישה בקשה גם לביטול פסק הבוררות הסופי. 
באי כח שני הצדדים הודיעו  לבית המשפט כי  הם מוותרים על חקירת המצהירים שנתנו תצהירים בתמיכה לבקשה ולתגובה לבקשה. הם הביעו את דעתם כי העניין, בעיקרו, משפטי. 
לאחר שמיעת טענות באי כח הצדדים ניתן עתה פסק הדין. 
3.
טענות הבונים ופירוט העילות לביטול פסק הבורר (הן ביחס לשלוש ההחלטות שפורטו לעיל והן ביחס לפסק הבורר הסופי שניתן ביום 1.5.14)
א.
הבונים טענה כי שלוש ההחלטות מיום 25.2.14, 5.3.14 ו- 23.3.14, שכולן יחדיו כונו על ידה "פסק הבורר" מהוות "שינוי טוטאלי של פסק הביניים שניתן על ידי כב' הבורר ביום 18.3.13 (ותוקן ביום 29.4.13) (...)".  
ב.
הבונים טענה כי ביום 25.2.14 ניתנה על ידי הבורר החלטה שבסעיף 10 שבה  הורה, "באופן מפתיע ומבלי שנתבקש לכך על ידי מי מהצדדים", כדלקמן: 
"ברור לגמרי, כי חישוב נכון והוגן לשני הצדדים צריך להתבסס על אותם נתונים זהים בשני צידי המשוואה:  הצד של העבודות שבוצעו והצד של העבודות שלא בוצעו, שאם לא כן מגיעים לחישוב שגוי ומעוות. החישוב של ת/14 שקבע מחיר למגרש ממוצע (151,20) יוצא מההנחה של ביצוע עבודה ב- 112 מגרשים. לעומת זאת בפסק הביניים של הבורר זוכתה יפתח בחלק יחסי בהוצאות הפיתוח בגין 62 מגרשים בלבד. לפיכך, לא יתכן שכל "הנטל" של העבודות שלא בוצעו יפול על 62 מגרשים. אלא 62 המגרשים צריך לשאת רק בנטל היחסי (62/112) של העבודות שלא בוצעו". 
ובהמשך החלטתו, בסוף סעיף 11(ו) להחלטה, קבע הבורר לאמור: 
"הסכום הסופי שייזקף לחובת יפתח, דהיינו ערך העבודות שלא בוצעו כפי שיקבע המומחה לפי חישובי המומחה בהתאם להנחיות דלעיל, יהיה 62/112 מתוך הסך הכולל של ערך העבודות שלא בוצעו וסכום זה יופחת מהסכום שנקבע בגין 62 מגרשים לו כלל העבודות שבת/14 בוצעו". 
ג.
הבונים טענה כי בקטעים שצוטטו לעיל מתוך החלטת הבורר מיום 25.2.14, "משנה כבוד הבורר באופן מהותי ויסודי את האמור בחלק האופרטיבי של פסק הביניים". 
לטענת הבונים, מדובר בטעות מהותית "יסודית ושורשית אשר מטילה צל כבד על הפסק כולו" .
ד. 
הבונים טענה שלא היתה כל מחלוקת בין הצדדים כי תביעתה של יפתח בנאי בפני הבורר התייחסה ל- 85 מגרשים בהרחבה הדרומית. 

כן נטען כי לא הייתה מחלוקת על כך שיפתח בנאי קיבלה כבר את מלוא התשלום עבור 20 מגרשים. לכן בפרק החישוב בעמ' 64 לפסק הביניים, הפחית הבורר מ- 85 המגרשים את 20 המגרשים שבגינם התקבל התשלום וכן הפחית עוד 3 מגרשים שליד הצרכנייה, כאמור בפסק הביניים. "כלומר, כב' הבורר קבע בפסק הביניים שהמשיבה (היינו, יפתח בנאי.  ע.ג.) זכאית לתמורה בגין 62 מגרשים, לפי הסכום שאושר על ידי המינהל בגין פיתוח למגרש, בהפחתת העבודות שלא בוצעו" (ההדגשה במקור. ע.ג.).  

הבונים הוסיפה וציינה כי הבורר קבע בפסק הביניים, באופן ברור, כי היקף העבודות שלא בוצעו יהיה כפי שנקבע בחוות הדעת של המומחים מטעמה. 
ה.
הבונים טענה כי מאחר וכל המחלוקת בין הצדדים נסבה סביב ההרחבה הדרומית שבה 85 מגרשים, גם חוות הדעת של המומחים מטעמה עסקה בעבודות שלא בוצעו בהרחבה הדרומית בלבד.  

הבונים סיכמה את טענתה בהקשר זה לאמור: 
"אמור מעתה: המחלוקת בין הצדדים היתה אך ורק סביב ההרחבה הדרומית שבה 85 מגרשים, ומעולם לא עסקה ב- 27 מגרשים נוספים שברחבה הצפונית, שלגביה גם לא היתה למשיבה כל נגיעה והיא כלל לא נדונה בהליך הבוררות. 
בפסק הביניים קבע כב' הבורר כי בגין העבודות בהרחבה הדרומית מגיע למשיבה את הסכום שקבע המינהל עבור עלויות הפיתוח למגרש במכפלה של 62 ובקיזוז העבודות שלא בוצעו בפועל בהתאם לחוות הדעת של המומחים מטעם המבקש, שעסקה כאמור בעבודות שנותר לבצע בהרחבה הדרומית!". 
ו.
הבונים טענה כי החלטתו של הבורר מיום 25.2.2014 "הפכה למעשה את פסק הביניים".  זאת, משום שהבורר קבע, מבלי שהתבקש לכך, שהמומחה יכפיל את העלויות אליהן יגיע ב- 62/112, וכי סכום זה יופחת מהסכום שנקבע לתשלום בגין 62 המגרשים, על פי עלויות המינהל. 
ז.
 הבונים טענה כי טעותו הנ"ל של הבורר הביאה לשינוי פסק הביניים בסכום של למעלה מ- 3,500,000 ₪.  
ח.
הבונים טענה כי טעותו הנ"ל של הבורר מהווה חריגה מהותית מסמכותו. טעות זו העניקה ליפתח בנאי סעד שלא נתבקש על ידה כלל בהליך הבוררות. 
ט.
הבונים הוסיפה וטענה כי הבורר קיבל את החלטתו בעניין האמור לעיל מבלי שנתן לה הזדמנות לטעון בפניו לעניין זה, תוך פגיעה משמעותית בכללי הצדק הטבעי. 
י.
הבונים הוסיפה וטענה שקביעתו של הבורר, בסעיפים 10 ו-11 (ו) להחלטתו מיום 25.2.2014, לפיה הסכום הסופי שיזקף לחובתה של יפתח בנאי יהיה 62/112 חלקים מתוך הסכום הכולל של ערך העבודות שלא בוצעו, מהווה שינוי מהותי ויסודי למה שנקבע בפסק הביניים שאושר על ידי בית המשפט. לטענתה, הן בפרק "החישוב" והן בחלק האופרטיבי של פסק הביניים, קבע הבורר באופן מפורש שמהסכום שנפסק ליפתח בנאי בגין 62 מגרשים ינוכה מלוא ערך שלא בוצעו. ואולם, בהחלטתו מיום 25.2.14, שניתנה לאחר שפסק הביניים אושר על ידי בית המשפט, קבע הבורר שרק 62/112 חלקים מערך העבודות שלא בוצעו יופחת מהסכום שנפסק ליפתח בנאי. 

הבונים טענה כי הבורר לא היה מוסמך לשנות את פסק הביניים ובעשותו כן חרג מסמכותו. 
יא.
הבונים טענה כי הבורר סטה באופן מהותי ביותר מן ההסכמה הדיונית אליה הגיעו הצדדים ואשר מצאה את ביטויה בסיכום הישיבה שהתקיימה בפני הבורר ביום 5.1.12 (נספח י"ב לבקשה), כדלקמן: 
"1.
חישוב המגיע לתובעת (היינו, יפתח בנאי. ע.ג.) בגין עבודות פיתוח מחוץ למגרשים (ככל שהבורר יקבע את זכותה לקבל כספים מהנתבעת) (היינו, מהבונים. ע.ג.) יתבסס על הסכומים שאושרו על ידי המינהל. המדובר בסך של 153,000 ₪ לכל מגרש נכון ליום 28.1.2007 שהוא יום האישור. 
2.
המחלוקת שנותרה נוגעת לערך עבודות הפיתוח מחוץ למגרשים שהתובעת היתה אמורה לבצע לפי החוזה ושלא בוצעו בפועל (ההדגשה במקור. ע.ג.) וכן לעניין ערך העבודות הנוספות בתחומי המגרשים, וכן ערך העבודות שלפי הנטען בוצעו על ידי התובעת בשיפוץ דירת מגורים (סעיף 10.3 לתביעה)". 
יב. 
הבונים טענה שכפי שניתן לראות מפרק "הסכמת הצדדים" בעמ' 8 לפסק הביניים, היה מוסכם בין הצדדים באופן מפורש שמהסכומים המגיעים ליפתח בנאי בהתאם לסכומים שאושרו על ידי המינהל יש להפחית את מלוא העבודות שלא בוצעו בפועל. 

על שום כך, טענה הבונים, בהחלטותיו האמורות חרג הבורר מן ההסכמה הדיונית שבין הצדדים. 
יג.
הבונים הוסיפה וטענה כי הבורר חרג מהמחלוקת כפי שהוגדרה בכתב התביעה ולאורך ההליך כולו. לטענתה, הבורר פסק סעד שלא נתבקש על ידי יפתח בנאי והלכה פסוקה היא כי פסיקת סעד שלא התבקש מהווה חריגה מסמכות. 
יד.
הבונים טענה כי מן הדין לבטל את פסק הבורר כפי שבא לידי ביטוי שלוש ההחלטות הנ"ל, מכוח העילות המפורטות בסעיפים 24(3) ו- 24(4) לחוק הבוררות, תשכ"ח  - 1968 (להלן – "החוק"). 
טו.
עוד טענה הבונים, כי מן הדין לבטל את שלוש ההחלטות הנ"ל מכוח העילה המפורטת בסעיף 24(10) לחוק.  לטענתה, המקרה הנדון מצביע על אי צדק שנגרם לה המצדיק את התערבותו של בית המשפט. 
טז.
בבקשתה לביטול פסק הבוררות הסופי (הפ"ב 44192-05-14) [פורסם בנבו] חזרה הבונים על הטענות שטענה בקר לשלוש ההחלטות האמורות לעיל. הבונים כי הבורר חרג מסמכותו בכך שקבע כי יש לערוך את החישוב בנוגע לערך העבודות שלא בוצעו בהתבסס על עלות הוצאות הפיתוח שאושרו על ידי המינהל. 
הבונים הזכירה כי במסגרת בקשתה לביטול פסק הבורר  (הפ"ב 25856-07-11) [פורסם בנבו] היא טענה כי הבורר חרג מסמכותו בקובעו שיש לערוך את חישוב ערך העבודות שלא בוצעו בהתאם לחישובי המינהל.  הבונים הפנתה לסעיף 6(ו) לפסק הדין שניתן על ידי ביום 23.1.14 שבו קבעתי כי הטענה האמורה הינה טענה מוקדמת שכן הבורר טרם הכריע באשר לעלות ההוצאות בקשר עם העבודות שיפתח בנאי טרם ביצעה. 
הבונים טענה כי בהחלטה שנתן הבורר ביום  23.10.2014, שבה הנחה את המומחה שטרנברג (מטעם הבורר) באשר לשאלה אם הוא רשאי לתמחר את הסעיפים שבחוות דעת המומחים מטעם הבונים בהתאם למחירון דקל, כתב הבורר לאמור: 
"אשר לדרך התמחור של הסעיפים כמפורט בחוות דעתם של המומחים מטעם הנתבעים רשאי המומחה להסתמך על מחירון דקל או כל מחירון מתאים אחר לפי שיקול דעתו". 
הבונים טענה כי אכן, בהתאם להחלטת הבורר תמחר המומחה את נספח B  לחוות דעת המומחים מטעם הבונים לפי מחירון דקל. ברם, לעניין קירות התמך והשצ"פים (נספח L לחוות דעת המומחים מטעם הבונים) המשיך המומחה שטרנברג להסתמך על ת/14 "(...) ולמעשה לא ביצע כל חישוב". 
עוד טענה הבונים, כי הלכה למעשה אימץ הבורר בפסק הבוררות הסופי את חוות דעתו של המומחה מר שטרנברג שחישב את עלויות העבודות שטרם בוצעו בנוגע לקירות תמך ושצ"פים בהתאם לקבוע בת/14. 
"כלומר, בפסק הבורר הסופי לא שינה כב' השופט מעמדתו לעניין החלת מחירי המינהל בת/14 בעניין עלות עבודות שלא בוצעו, ומכיוון שכך, הרי שקביעותיו קודם לכן שתקיפתן היתה לכאורה מוקדמת, הפכו למחייבות והטענה כנגדן אינה מוקדמת עוד". 
 על רקע האמור לעיל, טענה הבונים כי הן יפתח בנאי באמצעות חוות דעתו של אינג' יובל ענבי, והן היא עצמה באמצעות חוות הדעת של המומחים מטעמה, העריכו את עלות עבודות הפיתוח הציבוריות שטרם בוצעו, על פי הערכתם של המומחים ולא על פי הוצאות הפיתוח המאושרות שנקבעו על ידי המינהל. הנה כי כן, יריעת המחלוקת שבין הצדדים גובשה בכתבי הטענות האמורים. לפיכך, לא היתה מחלוקת בין הצדדים שחישוב עלות עבודות הפיתוח הציבוריות שטרם בוצעו איננו צריך להיעשות על פי נתוני המינהל.  
ואולם, טענה הבונים, בסופו של יום, חרג הבורר ממסגרת המחלוקת כפי שהוגדרה על ידי הצדדים בכתבי טענותיהם וקבע, בסעיף 2 לפרק החישוב בעמ' 64 לפסק הביניים, לאמור: 
"המומחים של שני הצדדים הסתמכו על תוכנית הבינוי כתוכנית הקובעת 1את היקף העבודות שיש לבצע עבור כלל ההרחבה. כמו כן המומחים של שני הצדדים העריכו את שווי העבודות שבוצעו לאו דווקא בהקשר לחישובי המינהל. קיימת מחלוקת בין הצדדים והמומחים מטעמם באשר לערך העבודות שלא בוצעו. לפי חוות דעתו של מר ענבי ערך העבודות שלא בוצעו מגיע ל- 2,490,243 ₪ בעוד שלפי הערכת המומחים מטעם המושב העלות מגיעה ל- 12,159,887  ₪. קיימת מחלוקת בין הצדדים הן לגבי רשימת העבודות שלא בוצעו והן בקשר לערכן של עבודות אלה. המומחים של שני הצדדים עשו הערכות משלהם לגבי ערך העבודות שלא בוצעו ולא התייחסו לחישובי המינהל. אני סבור "שעיקרון ההקבלה" מחייב שכשם שצד "הזכות" כלומר סכום המגיע בגין העבודות בשלמותן (דהיינו, 151,201 ₪ למגרש כאמור לעיל) מתבסס על חישובי המינהל, הרי באותו האופן יש לערוך את חישוב "החובה" – קרי הניכוי בגובה ערך העבודות שלא בוצעו, שאם לא כן יווצר עיוות בלתי הגיוני שיכול לבוא לכלל ביטוי (כפי שאכן מצא ביטוי בחוות הדעת מטעם המושב), בכך שערך העבודות שלא בוצעו עולה על התחשיב שלפיו נקבעו הוצאות הפיתוח לכלל העבודות לו הושלמו במלואן (ההדגשה במקור. ע.ג.)". 
הבונים טענה כי בסעיף 5 בעמ' 65 לפסק הביניים קבע הבורר ש"ככלל אני מעדיף את קביעות המומחים מטעם המושב לעניין העבודות שלא בוצעו על זו של המהנדס ענבי מטעם יפתח". 

ואולם, לגבי ערך העבודות שלא בוצעו החליט הבורר בעמ' 66-67 לפסק הביניים כי "(...) החישוב של ערך העבודות שלא בוצעו יעשה ליום פסק הביניים על בסיס חישובי המינהל בת/14 (הכוללים מע"מ ותקורות) כשהם צמודים למדד תשומות הבנייה מ - 10/06 ועד למועד פסק הביניים. הצדדים יעשו את החישובים על פי נתונים אלה.  ככל שלא יוכלו להגיע לחישוב מוסכם בהתאם להנחיותי אמנה מומחה מטעם הבורר שיערוך את החישוב כאמור לפני העקרונות שבפסק ביניים זה". 
טז.
הבונים טענה כי חרף הסכמת הצדדים, בניגוד לכתב התביעה שהוגש בפני הבורר, ועל אף שבמסגרת ההליך לא טענו הצדדים דבר בקשר עם עריכת חישוב ערך העבודות שנותר לבצע לפי אישור עלויות הפיתוח של המינהל;  ולמרות שבמסגרת ההליך הובאו חוות דעת מפורטות מטעם הצדדים המתבססות על עלויות ריאליות והמומחים אף נחקרו ארוכות לעניין זה, קבע הבורר לבסוף כי ערך העבודות יחושב לפי מסמך המינהל שקבע את עלויות הפיתוח המאושרות בסימן ת/14.  

מכאן, טענה הבונים, שהבורר חרג מהסמכות שנמסרה לו והחליט שקביעת עלויות עבודות הפיתוח שטרם בוצעו תעשה על פי עלויות הפיתוח המאושרות על ידי המינהל.  

בעשותו כן, טענה הבונים, חרג הבורר מן הסמכות שהוענקה לו על ידי הצדדים, ואף חרג מגבולות המחלוקת כפי שהוגדרה בכתב התביעה וכפי שהובאה על ידי הצדדים במשך כל ההליך, לרבות במסגרת חוות הדעת של המומחים מטעמם. 

הבונים טענה כי בשום שלב של הליך הבוררות לא הורחבה סמכותו של הבורר באופן המאפשר את חישוב ערך העבודות שלא בוצעו על ידי יפתח בנאי על פי העלויות המאושרות של המינהל. 

על שום כך טענה הבונים כי מתקיימת כאן עילת הביטול לפי סעיף 24(3) לחוק. 
יז.
הבונים טענה כי לא ניתנה לה הזדמנות נאותה לטעון את טענותיה ולהביא את ראיותיה לעניין חישוב ערך העבודות שלא בוצעו בהתבסס על הוצאות הפיתוח שאושרו על ידי המינהל.  לפיכך מתקיימת בהקשר זה עילת הביטול לפי סעיף 24(4) לחוק.  
יח.
הבונים הוסיפה וטענה כי חוות הדעת מטעמה כללה, בין היתר, את נספח L אשר בו פורטו עבודות שלא נזכרו בחוות דעתו של אינג' ענבי שהוגשה מטעם יפתח בנאי. בפסק הביניים קבע הבורר כי היקף העבודות שלא בוצעו בפועל יהיה כפי שנקבע בחוות הדעת של המומחים מטעם הבונים (בפרק "הסיכום" בעמ' 66 וב"החלק האופרטיבי" בעמ' 69 לפסק הביניים). 

ואולם, כך נטען, הבורר חזר בו מהחלטתו האמורה בפסק הביניים ובפסק הבורר הסופי אימץ את חוות הדעת הסופית של המומחה שטרנברג מיום 3.4.14 והלכה למעשה נתן גושפנקא לחישוב שלא רק שלא התייחס כלל להיקף העבודות הכלול בנספח L לחוות הדעת המומחים מטעם הבונים, אלא שאף גזר 55% מהיקף העבודות הקבוע במסמך אחר – ת/14. 

הבונים טענה כי הבורר לא נימק את הכרעתו באשר לעריכת החישוב בגין ערך העבודות הנזכרות בנספח L תוך גזירת 55% בלבד מהעלויות הנקובות בת/14, מבלי להעריך את העלויות בהתאם להיקף העבודות הנזכרות בנספח  L,  למרות שנדרש לכך. על שום כך התבקש בית המשפט להורות על ביטול פסק הבורר בהקשר זה בהתאם לסעיף 24(6) לחוק. 
יט.
 הבונים טענה  כי פסק הבורר הסופי הביא עימו עיוות דין חמור שגרם לה נזק עצום ועל שום כך ביקשה לבטלו. 
4.
טענות יפתח בנאי ביחס לשלוש ההחלטות ולפסק הבוררות הסופי
א.
יפתח בנאי טענה כי הואיל ולא הוגש ערעור על פסק דינו של בית המשפט שאישר את פסק הביניים הרי שפסק הדין חלוט ואין עליו ערעור עוד. במצב דברים זה, לא ניתן להשיג על פסק הביניים כפי שמנסה הבונים לעשות. 
ב.
יפתח בנאי טענה כי בית המשפט, בפסק הדין שאישר את פסק הביניים, לא קבע כי שני העקרונות שנקבעו בפסק הביניים לפיהם יערכו החישובים הינם שגויים  ומהווים חריגה מסמכות. לטענתה, בית המשפט נתן החלטה המאפשרת לבורר להמשיך לפעול כרגיל בהתאם לאמור בפסק הביניים ולא יעלה על הדעת כי בית המשפט היה עושה כן לו סבר שהבורר חרג מסמכותו כנטען על ידי הבונים.  
ג.
יפתח בנאי טענה כי שלוש ההחלטות עליהן משיגה הבונים הינן החלטות שבהן הנחיות והוראות שניתנו על ידי הבורר למומחה שמונה על ידו, מר רונן שטרנברג, וזאת בהתאם לפסק הביניים שאושר על ידי בית המשפט. לפיכך בצדק דחה הבורר את בקשותיה של הבונים לבטל את ההחלטות. 
ד.
יפתח בנאי טענה שאין כל הצדקה להורות על ביטול פסק הבוררות הסופי. הפסק הסופי ניתן לאחר שהבורר והמומחה שמונה על ידו פעלו בהתאם לפסק הביניים שאושר על ידי בית המשפט ובהתאם לעקרונות שנקבעו במסגרתו. על שום כך דין הבקשה להידחות. 
ה.
יפתח בנאי טענה כי הלכה פסוקה היא כי ביטולו של פסק בוררות אמור, על פי ההלכה הפסוקה, להיעשות בצמצום ובמשורה. טענותיה של הבונים הם טענות סרק חסרות שחר שאינן מקימות אף אחת מעילות הביטול ועל כן יש לדחותן. 
5.
דיון
א.
לאחר שעיינתי בהחלטות הבורר ובפסק הבוררות הסופי, בטענות באי כח הצדדים ובמכלול נסיבות העניין, הגעתי למסקנה כי דין בקשותיה של הבונים להידחות וכי יש לאשר את פסק הבוררות הסופי.
ב.
סבורני כי צודקת יפתח בנאי בטענותיה על כך שהבונים אינה רשאית לשוב ולתקוף את פסק הביניים. זאת, משום שפסק הביניים אושר והבונים לא השיגה על פסק דינו של בית המשפט בפני ערכאת הערעור. בנסיבות אלה, פסק הביניים שאושר על ידי בית המשפט הפך להיות חלוט והבונים אינה רשאית לשוב ולתקוף את הקביעות שבו. 
ג.
בסעיף 6(ו) לפסק הדין שאישר את פסק הביניים דן בית המשפט בקביעתו של הבורר על כך שהחישוב צריך להיעשות על פי "עקרון ההקבלה".  היינו, שכשם שחישובי "הזכות" עבור ערך העבודות שבוצעו נערכו בהתאם לחישובי המינהל, במוצב ת/14, כך יש לערוך את ערך חישובי "החובה" באשר לעבודות שטרם בוצעו. 

בית המשפט היה מודע לקביעתו האמורה של הבורר ולא ראה מקום להתערב בה. בית המשפט הבהיר, שם, שעל הצדדים לטעון את טענותיהם לעניין אופן החישוב בפני המומחה שימונה מטעם הבורר. 

כאמור לעיל, הבונים לא השיגה על פסק דינו האמור של בית המשפט ועל כן פסק הדין, ופסק הביניים שאושר, הפכו להיות חלוטים והבונים אינה יכולה להשיג עליהם. 
ד.
באשר להחלטה מיום 25.2.2014: 

אינני רואה כל עילה לביטול ההחלטה האמורה. 

הבורר אמור היה להשלים את בירור הסכסוך בין הצדדים על ידי קביעת ערך העבודות שלא בוצעו, כאמור בפסק הביניים, ולהוציא מתחת ידו פסק בוררות סופי הקובע הן את צד הזכות והן את צד החובה. הוא מינה לצורך כך מומחה. המומחה פנה אל הבורר והסביר כי התמחור במוצג ת/14, אליו הפנה הבורר בפסק הביניים, הוא כללי ולא פרטני ושאל אם הוא, המומחה, רשאי להשלים את החסר באמצעות מחירון "דקל".  הבורר נתן ביום 23.10.2013, החלטה הקובעת כי המומחה רשאי להסתמך על המחירון האמור או על כל מחירון מתאים אחר לפי שיקול דעתו. 

סבורני כי לאור האמור לעיל על כך שפסק הביניים אושר על ידי בית המשפט והפך להיות חלוט, הרי שהבורר רשאי היה לפעול כפי שפעל ולא מתקיימת במקרה זה עילה כלשהי לביטול ההחלטה.  כאן המקום להזכיר כי בסעיף הבוררות, היינו סעיף 18 להסכם מיום 10.12.2006, נקבע כי הבורר "(...) לא יהיה כפוף לסדרי הדין ו/או לדיני הראיות אך יהיה כפוף לדין המהותי ויהיה עליו לנמק את פסק דינו".  הבורר מינה מומחה. המומחה ביקש מהבורר הנחייה. אינני רואה פסול בכך שהבורר הנחה את המומחה לערוך את החישוב לפי מחירון "דקל" או כל מחירון אחר. 
ה.
באשר לטענות הבונים על כך שהבורר הורה למומחה לערוך את החישוב לעניין העבודות שלא בוצעו לפי יחס של 62/112: 
הבורר ראה בהוראתו למומחה לערוך את החישוב לעניין העבודות שלא בוצעו לפי יחס של 62/112 כדרך חישוב נכונה והוגנת. (ראו את סעיף 10 רישא להחלטת הבורר מיום  25.2.2014). 
סבורני כי האופן האמור של עריכת החישוב הוא עניין שהיה נתון מלכתחילה לשיקול דעתו של הבורר.  אופן הפעלתו של שיקול דעת הבורר אינו יכול להוות עילה לביטול פסק הבורר. לפיכך איני סבור שמתקיימת בנסיבות העניין שלפני עילת ביטול כלשהי ביחס לעניין זה. 
למעלה מן הדרוש אוסיף כי אף אם תאמר הבונים כי הבורר נתפס כאן לכלל טעות, הרי שטעות בהחלטת הבורר, כשלעצמה, אינה עילה לביטולה. זאת, משום שכידוע, עם חקיקתו של חוק הבוררות, תשכ"ח – 1968, פסה ובטלה מן העולם העילה של טעות גלויה על פני הפסק. 
ו.
האמור בפיסקה ה' דלעיל, המתייחס להחלטה מיום 25.2.2014, נכון גם להחלטות מיום 5.3.2014 ומיום 23.3.2014. 
ז.
הואיל ופסק הבוררות הסופי ניתן על סמך פסק הביניים שאושר על ידי בית המשפט; ומאחר ולא נמצאה כל עילת ביטול ביחס לשלוש ההחלטות שפורטו לעיל; הרי שלא מתקיימת כל עילת ביטול המצדיקה את ביטולו של פסק הבוררות הסופי. 
6.
אחרית דבר
אשר על כן ולאור כל האמור לעיל, אני מורה כדלקמן:
א.
אני דוחה את הבקשה לביטול פסק הבורר (היינו, שלוש ההחלטות מיום 25.2.2014, 5.3.2014 ו-23.3.2014) -  הפ"ב  18638-04-14 [פורסם בנבו]. 
ב.
אני דוחה את הבקשה לביטול פסק הבוררות הסופי שניתן ביום 1.5.2014 – הפ"ב 44192-05-14 [פורסם בנבו]. 
ג.
אני מאשר את פסק הבוררות הסופי שניתן על ידי הבורר פרופ' דן ביין ביום 1.5.2014 כמבוקש בהפ"ב 21481-05-14 [פורסם בנבו]. 
ד.
הבונים מושב שיתופי להתיישבות של חיילים משוחררים בע"מ תשלם ליפתח בנאי ובניו ניהול ואחזקות (1995) בע"מ הוצאות משפט ושכ"ט עו"ד בגין שלושת התיקים האמורים בסך כולל של 20,000 ₪ בתוספת מע"מ כחוק ובתוספת הפרשי הצמדה וריבית כחוק מהיום ועד לתשלום המלא בפועל. 

המזכירות תשלח העתק מפסק דין זה לבאי כח הצדדים. 
5129371
54678313ניתן היום,  כ"ח אלול תשע"ד, 23 ספטמבר 2014, בהעדר הצדדים. 

נוסח מסמך זה כפוף לשינויי ניסוח ועריכה
בעניין עריכה ושינויים במסמכי פסיקה, חקיקה ועוד באתר נבו – הקש כאן

